b'\n_START_ARTICLE_\nKlaip\xc4\x97dos kruizini\xc5\xb3 laiv\xc5\xb3 terminalas\n_START_PARAGRAPH_\nKlaip\xc4\x97dos kruizini\xc5\xb3 ir karini\xc5\xb3 laiv\xc5\xb3 terminalas \xe2\x80\x93 terminalas Klaip\xc4\x97dos uoste, veikl\xc4\x85 prad\xc4\x97j\xc4\x99s 2003 metais . Terminalo operatoriaus funkcijas vykdyti pavesta AB \xe2\x80\x9eKlaip\xc4\x97dos laiv\xc5\xb3 remontas\xe2\x80\x9c._NEWLINE_Terminalas u\xc5\xbeima 1,2 ha ploto ir yra nutol\xc4\x99s nuo Klaip\xc4\x97dos centro tik 100 metr\xc5\xb3 \xc4\xaf vakarus. Prie terminalo krantini\xc5\xb3 (Nr. 28\xe2\x80\x9333) gali \xc5\xa1vartuotis iki 330 metr\xc5\xb3 ilgio, 45 metr\xc5\xb3 plo\xc4\x8dio ir 8,6 metro grimzl\xc4\x97s laivai. Terminale ir jo prieigose yra teikiamos turistams reikalingos paslaugos: taksi, telefonas, barai, restoranai ir vie\xc5\xa1bu\xc4\x8diai._NEWLINE_Kruiziniame ir karini\xc5\xb3 laiv\xc5\xb3 terminale stovi berniuk\xc4\x85 su \xc5\xa1uneliu vaizduojanti skulpt\xc5\xabra \xe2\x80\x9eVaikyst\xc4\x97s svajon\xc4\x97\xe2\x80\x9c (skulpt\xc5\xabros autorius Svaj\xc5\xabnas Jurkus, architektas Vytautas Paulionis).\n_START_SECTION_\nIstorija\n_START_PARAGRAPH_\n1919 m. Klaip\xc4\x97doje, dabartiniame Kruizini\xc5\xb3 laiv\xc5\xb3 terminale, anks\xc4\x8diau buvusioje AB \xe2\x80\x9eKlaip\xc4\x97dos laiv\xc5\xb3 remontas\xe2\x80\x9c teritorijoje, buvo \xc4\xafkurta Pauliaus Lindenau laiv\xc5\xb3 statykla (vok. Schiffswerft Memel-Lindenau &Cie, Eisen-und Holzschiffbau, Maschinenfabrik und Giesserei). \xc4\x8cia buvo statomi modern\xc5\xabs transatlantiniai laivai, veik\xc4\x97 ma\xc5\xa1in\xc5\xb3 fabrikas ir liejykla. Miest\xc4\x85 u\xc5\xbe\xc4\x97mus vokie\xc4\x8diams 1939 m. P. Lindenau \xc4\xafmon\xc4\x97s veikla buvo nukreipta masinei min\xc5\xb3 traleri\xc5\xb3 gamybai, \xc4\x8dia apsistodavo vokie\xc4\x8di\xc5\xb3 povandeniniai laivai. Karo metais \xc4\xafmon\xc4\x97 su visa \xc4\xafranga ir darbuotojais buvo evakuota \xc4\xaf Kyl\xc4\xaf. Statykla veik\xc4\x97 iki 1944 m. Terminale i\xc5\xa1lik\xc4\x99s statyklos elingas (jis buvo pastatytas ant vandenyje suformuotos teritorijos). 2019 m. Klaip\xc4\x97doje paskelbta Did\xc5\xbeiojo elingo met\xc5\xb3 programa.'